લાંબા સમયથી દર્શકોનું મનોરંજન કરતાં આવેલા કિંગ ખાન વગર ભારતીય ફિલ્મ ઈન્ડસ્ટ્રીની કલ્પના પણ કરી શકાય તેમ નથી. શાહરુખ ખાન પણ આ વાતને સારી પેઠે સમજે છે. તેઓ પોતાના ફેન્સને ક્યારેય નિરાશ કરવા નથી માંગતા. તેમનો ડર પણ આ સંબંધિત જ છે. શાહરુખ કહે છે, “ હું જ્યારે પણ કોઈ ફિલ્મ કરું છું ત્યારે એ કદી નથી વિચારતો કે તે હીટ થશે કે ફ્લોપ. મારા મનમાં કેવળ એ જ વિચાર ચાલતો હોય છે કે મારે આ ફિલ્મમાં મારું સર્વશ્રેષ્ઠ પ્રદાન કરવાનું છે. મને હંમેશા એવો ડર સતાવે છે કે એક દિવસ સવારે હું ઉંઘમાંથી ઉઠીશ અને અભિનય કરવાનો મારો હુન્નર ખોઈ બેસીશ. જોકે, હું તે દિવસની કલ્પના પણ કરવા નથી માંગતો પણ જાણે-અજાણે પણ આવો વિચાર, આવો ડર મારા મનમાં પેસી જ જાય છે!”.